CELEX: 62012CN0596
Language: bg
Date: 2012-12-20 00:00:00
Title: Дело C-596/12: Иск, предявен на 20 декември 2012 г. — Европейска комисия/Италианска република

9.3.2013   
            
            
               BG
            
            
               Официален вестник на Европейския съюз
            
            
               C 71/8
            
         Иск, предявен на 20 декември 2012 г. — Европейска комисия/Италианска република
   (Дело C-596/12)
   2013/C 71/13
   Език на производството: италиански
   
      Страни
   
   
      Ищец: Европейска комисия (представители: J. Enegren и C. Cattabriga)
   
      Ответник: Италианска република
   
      Искания на ищеца
   
   
               —
            
            
               да се обяви, че като е изключила категорията на ръководителите от приложното поле на процедурата за мобилност по член 4 от Закон № 223/1991 във връзка с член 24 от същия закон, Италианската република не е изпълнила задълженията си по член 1, параграфи 1 и 2 от Директива 98/59/ЕО на Съвета от 20 юли 1998 година за сближаване на законодателствата на държавите членки в областта на колективните уволнения (1),
            
         
               —
            
            
               да се осъди Италианска република да заплати съдебните разноски.
            
         
      Правни основания и основни доводи
   
   Според Комисията, като е изключила категорията на ръководителите от приложното поле на процедурата за мобилност по член 4 от Закон № 223/1991 във връзка с член 24 от същия закон, Италианската република не е изпълнила задълженията си по член 1, параграфи 1 и 2 от Директива 98/59/ЕО.
   Тази директива описва процедурата по информиране и консултиране на представителите на работниците, която работодателят трябва да спазва, когато предвижда да извърши колективни уволнения, както и самата процедура за извършване на колективни уволнения.
   По силата на член 1, параграф 1 и 2 от директивата тези процедури се прилагат към уволненията, извършени от работодателя по една или повече причини, несвързани с конкретните работници, когато броят на съкращенията надхвърля известен праг, определен в зависимост от броя на работниците на предприятието. При изчисляването на броя на заетите в предприятието работници, както и на броя извършени уволнения, се вземат предвид всички работници, независимо от квалификацията и длъжността им, като се прави изключение само за срочно наетите работници, за работниците, наети от публичната администрация, и за екипажите на морски кораби.
   При транспонирането на Директива 98/59/ЕО италианският законодател е изключил от приложното поле на установената от него в случай на колективни уволнения процедура по информиране и консултиране категорията на ръководителите, която обаче според италианския Граждански кодекс е включена в понятието за работник. Това изключване не само противоречи на общото приложно поле на директивата, но е и напълно необосновано. Всъщност в италианската правна уредба категорията на ръководителите е доста широка категория, която включва и работници, които нямат особени ръководни правомощия в предприятието и които са определени като ръководители само поради факта че са висококвалифицирани.
   
      (1)  ОВ L 225, стр. 16; Специално издание на български език, 2007 г., глава 5, том 5, стр.95.